બાળપણમાં અમદાવાદની લોકલ બસમાં વાંચેલું એક ક્વોટેશન કોઈ વ્યક્તિ માટે લાઇફ-ચેન્જર બની શકે? મક્કમતા અને નિષ્ઠા હોય તો ચોક્કસ. ‘કઠોર પરિશ્રમનો વિકલ્પ નથી’ - માત્ર આ એક વાક્યે પરિમલ મહેતા ઉર્ફે‍ પેરી મહેતાની લાઇફ બદલી નાખી એમ કહીએ તો ચાલે. અમદાવાદમાં જન્મેલા અને ઊછરેલા ૫૧ વર્ષના પેરી મહેતા છેલ્લાં ૨૮ વર્ષથી અમેરિકામાં રહે છે. ખુલ્લી આંખોમાં સપનાંઓ સાથે અને કઠોર પરિશ્રમનો કોઈ પર્યાય નથી એ ગુરુમંત્રને ગાંઠે બાંધીને ૧૯૮૮માં અમદાવાદથી અમેરિકા ભણવા ગયેલા પેરી મહેતા અત્યારે ૧૦૦ મિલ્યન ડૉલર કરતાં વધુ રેવન્યુ ધરાવતી અને અમેરિકાની નંબર વન ડિફેન્સ-કંપની ફ્યુચરનેટ ગ્રુપના માલિક છે. અમેરિકામાં તેમની પાંચ જુદી-જુદી ઑફિસ છે. અમદાવાદ અને કતારમાં તેમનાં બે મોટાં ઑપરેશન-હાઉસ છે.